แบงก์ยืดหนี้พยุงเอสเอ็มอี
กสิกรไทยช่วยเอสเอ็มอี พักเงินต้น 12 เดือนซีไอเอ็มบีอุ้มลูกค้าเกษตร
26 พ.ค. 2558

กสิกรไทยช่วยเอสเอ็มอี พักเงินต้น 12 เดือนซีไอเอ็มบีอุ้มลูกค้าเกษตร
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า เพื่อช่วยพยุงลูกค้าผู้ประกอบการธุรกิจขนาดกลางและขนาดย่อม (เอสเอ็มอี) ให้ผ่านพ้นปัญหาเศรษฐกิจทั้งราคาผลผลิตการเกษตรตกต่ำ และกำลังซื้อที่หดตัวในปีนี้ไปได้ ธนาคารได้ออกมาตรการช่วยเหลือลูกค้ากลุ่มเอสเอ็มอีไปแล้ว 10,115 ราย คิดเป็นวงเงินสินเชื่อ 5.2 หมื่นล้านบาท ในช่วงไตรมาสแรกที่ผ่านมา พร้อมขยายระยะเวลาของมาตรการช่วยเหลือในช่วงเศรษฐกิจยังไม่ฟื้นตัวออกไปจนถึงวันที่ 31 ต.ค.นี้
นายปรีดี กล่าวว่า ธนาคารได้เข้าไปช่วยเหลือเอสเอ็มอีและปรับโครงสร้างหนี้ก่อนที่ลูกค้าจะผิดนัดชำระ โดยมีทั้งการพิจารณาลดดอกเบี้ยเงินกู้ให้ เพื่อให้ลูกค้าดำเนินธุรกิจต่อไปได้ และการพักชำระเงินต้นได้นานสูงสุด 12 เดือน
นอกจากนี้ ยังสนับสนุนเงินทุนให้กับเอสเอ็มอีที่ต้องการลงทุนเพิ่ม หรือเพิ่มสภาพคล่อง โดยในไตรมาสแรกธนาคารได้ปล่อยสินเชื่อเพิ่มจำนวน 6.4 หมื่นล้านบาท ซึ่งขยายตัวกว่า 40% จากไตรมาส 4 ปี 2557 และคาดว่าในไตรมาส 2 ปีนี้ จะปล่อยสินเชื่อเพิ่มได้เท่ากับไตรมาสแรก
ด้าน นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า ธนาคารมีมาตรการช่วยเหลือลูกค้าเอสเอ็มอีอย่างต่อเนื่องตั้งแต่ต้นปีอยู่แล้ว โดยช่วยเหลือเป็นรายๆ ไป เพราะแต่ละรายมีปัญหาต่างกัน ซึ่งธนาคารจะให้ทีมดูแลลูกค้าเข้าไปสอบถามและวิเคราะห์สาเหตุ เพื่อให้การช่วยเหลือตรงจุดมากกว่าออกเป็นมาตรการใหญ่
ทั้งนี้ หากลูกค้ามีปัญหาด้านตลาด ธนาคารจะช่วยด้วยการจับคู่ธุรกิจให้ลูกค้าขยายตลาดไปยังอาเซียน ส่วนกลุ่มที่มีปัญหาด้านกระแสเงินสดจะขยายระยะเวลาชำระหนี้ ไม่ว่าจะเป็นเงินต้นหรือดอกเบี้ยจนกว่าจะเข้าสู่ภาวะปกติ ส่วนใหญ่จะขยายประมาณ 3-6 เดือน
อย่างไรก็ดี เศรษฐกิจชะลอส่งผลกระทบกับลูกค้าหลายธุรกิจ โดยช่วงนี้ราคาสินค้าเกษตรตกต่ำ ทำให้ธนาคารต้องเข้าไปดูลูกค้าภาคเกษตรเป็นพิเศษ เช่นเดียวกับภาคอสังหาริมทรัพย์ที่ขายได้ยากขึ้น ความต้องการซื้อน้อยลงเทียบกับปริมาณยูนิตที่มีในตลาด
ด้านการลดดอกเบี้ยเงินกู้ของธนาคาร มีส่วนช่วยลดภาระทางการเงินให้ลูกค้าได้บ้าง แต่โดยกลยุทธ์หลักธนาคารจะเน้นสร้างโอกาสทางธุรกิจต่อยอดไปอาเซียน เสริมจุดขายด้านบริการมากกว่าที่จะใช้ราคาเป็นตัวนำ โดยยอมรับว่าดอกเบี้ยต่ำและแพ็กเกจค้ำประกันจาก บสย. ทำให้มีลูกค้าเดินมาหามากขึ้น แต่ธนาคารจำเป็นต้องคัดกรองคุณภาพด้วยความระมัดระวังด้วย
ปัจจุบัน ซีไอเอ็มบี ไทย มีหนี้ที่ไม่ก่อให้เกิดรายได้ (เอ็นพีแอล) อยู่ที่ระดับ 0.7% ของยอดคงค้างสินเชื่อเอสเอ็มอี ขณะที่ธนาคารมีลูกค้าเอสเอ็มอี 4,000 ราย สามารถติดต่อได้ใกล้ชิดอยู่แล้ว และยังไม่ปรับเป้าสินเชื่อ โดยคงอัตราการเติบโตไว้ที่ 17-18%